《夜登空灵岸》
清代·言友恂

大江夜流深，悬岩当我前。何人擘怪石，置兹千尺巅。

老龙喘开口，走避秦皇鞭。到此不得阖，吞吐生云烟。

帝恐渴欲死，昂头吸百川。神工凿舌底，喷薄华池泉。

白日古不到，沈沈通九玄。是时悲风动，波涛暗无边。

惝恍百灵集，暝坐惊老禅。陟降已千险，冥搜不敢先。

归舟静人语，恐有痴龙眠。怅然此灵境，结想蹑飞仙。

作者简介：湖南湘潭人，字云笙。道光十二年举人，官教谕。有《琴源山房集》。